runetrust/blame-folketinget-dk huggingface dataset:
Sascha Faxe (ALT), 2023-01-19:
Det var måske også mere en invitation til ordføreren og De Konservative om at byde op til dans, og at vi rigtig gerne vil være med på den bane.
Og vi kunne egentlig også godt tænke os, hvis vi starter tidligere, altså at man går helt tilbage til vuggestuealderen og endda der, hvor der bliver sat ind efter fødslen med sundhedspleje osv.
Så hermed er der en invitation til dans.
Søren Pape Poulsen (KF), 2023-01-19:
Tak, og det vil jeg rigtig gerne have.
Og jeg synes faktisk – det sagde jeg også i min tale – at regeringens forslag om at nedsætte en kommission for det gode børne- og ungdomsliv er en god idé.
For jeg tror, vi har rigtig meget brug for at få en masse gode anbefalinger.
Ud over hvad vi sådan tænker er almindelig sund fornuft i den enkelte familie osv., så mener jeg, at det er rigtig vigtigt, at vi får noget mere, der kan adressere de udfordringer, der er.
Jeg vil se frem til yderligere diskussioner og drøftelser.
Nick Zimmermann (DF), 2023-01-19:
Jeg vil gerne spørge ind til store bededag, for som det er lige nu, står fagforeningerne jo samlet, de fem største, og borgerne står samlet – der er jo flere målinger, der viser, at et stort flertal i Danmark gerne vil have en folkeafstemning om afskaffelsen af store bededag – og nu er vi altså også oppe på fire partier, der ønsker en afstemning om det.
Derfor kunne jeg godt tænke mig at spørge ordføreren: Hvor står Konservative i det her?
Er der nogen som helst mulighed for, at I kan ende med at ville være med til en folkeafstemning, eller står I helt fast på, at det ønsker I ikke?
Søren Pape Poulsen (KF), 2023-01-19:
Vi har drøftet det.
Jeg tror, at når det gælder Dansk Folkeparti og Det Konservative Folkeparti, kommer vi ud af lidt forskellige tilgange til det her.
Jeg skal jo anerkende, at Dansk Folkeparti altid har været meget åbne med, at der skulle være flere folkeafstemninger.
Det har sådan set været en politik i alle de år, jeg i hvert fald kan huske, at dem skulle man have nogle flere af, hvor vi nok mere har haft den tilgang til det, at vi har det repræsentative demokrati, og at det med folkeafstemninger er noget, vi gør meget sjældent, ikke ofte.
Så jeg har nok svært ved at se, hvordan skal komme derhen.
Jeg er også lidt urolig ved det, for vi lever i en anden tid.
Vi lever i en tid, hvor der er indsamlinger hele tiden og holdningstilkendegivelser på nettet, og vi skal lave meget om, og vi skal lave et stort pres.
Det kan være, jeg tager fuldstændig fejl, men jeg kan ikke lade være med at være en lille smule nervøs for, hvor vi ender henne, hvis vi først får gang i den her præcedens, at når der er noget, vi er rigtig utilfredse med, så skal vi have en folkeafstemning.
For hvor ender vi?
Det kunne også være, der en dag var andre partier, der tænkte: Hver gang vi skal vedtage en upopulær reform herinde, skal vi også have det til folkeafstemning.
Det tror jeg måske ikke er den rigtige måde.
Nick Zimmermann (DF), 2023-01-19:
Jeg er enig i, at vi har et repræsentativt demokrati.
Men man kan sige, at udfordringen jo er, at der ikke var nogen af de tre regeringspartier, der sådan set meldte ærligt ud i valgkampen.
Der var jo ingen af de tre regeringspartier, der meddelte danskerne, at de ville stjæle en helligdag fra dem.
Det er grunden til, at jeg mener, at det her er en ekstraordinær situation.
Og de afstemninger og underskriftindsamlinger, som fagforeningerne laver, kommer jo op på, at flere hundrede tusinde borgere støtter det.
Derfor står vi altså bare i en fuldstændig anden situation her, end vi havde gjort, hvis regeringen havde spillet ærligt ud i valgkampen.
Så jeg er i hvert fald rigtig ked af at høre, at vi ikke kan få Konservative med på at prøve at komme op på de 60 mandater.
Søren Pape Poulsen (KF), 2023-01-19:
Jeg skal være ærlig og sige, at jeg også synes, det har været en svær overvejelse, ikke mindst fordi det hele er foregået, som det er foregået.
Ingen har sagt det på forhånd; man er tromlet hen over os; man er ligeglad med høringsfrister; man kører fuldstændig og aldeles hen over den danske folkekirke – fuldstændig og aldeles.
Biskopperne, har jeg forstået, skal til møde i morgen hos kirkeministeren, efter at høringen er ovre.
Man bruger argumentet om kongelig resolution, selv om vi, sidst man gjorde det, havde enevældig konge.
Så på den måde har jeg selvfølgelig følt mig noget provokeret af det.
Jeg synes bare, vi lige skal overveje, hvad det er, vi bruger folkeafstemninger til.
Det er nok derfor, vi er noget forbeholdne.
Rasmus Stoklund (S), 2023-01-19:
Jeg hørte desværre kun de første 8 minutter af hr. Søren Pape Poulsens tale, men jeg må sige, at de var ualmindelig konstruktive, og det tegner jo fantastisk godt for det kommende samarbejde mellem partierne herinde.
I det lys vil jeg spørge hr. Søren Pape Poulsen, nu, hvor hr. Søren Pape Poulsen var manden bag Københavnererklæringen i sin tid – og det er jo et tema, der berøres i regeringsgrundlaget, at man skal prøve at se på nogle af de uhensigtsmæssigheder, der engang imellem er, i forbindelse med hvordan konventionerne bliver brugt – om det ikke fortsat er et arbejde, man kunne forestille sig at Det Konservative Folkeparti sammen med regeringen kunne arbejde videre med.
Og jeg vil sådan set
i samme ombæring høre – og det er noget af det, der står i regeringsgrundlaget – om vi kunne samarbejde videre om en ny bandepakke, få brudt fødekæden til banderne og sådan noget.
Er det noget, hr. Søren Pape Poulsen har nogle refleksioner omkring eller nogle input til, som han måske allerede nu kan dele med os?
Søren Pape Poulsen (KF), 2023-01-19:
Jeg ved godt, at der var nogen, der sådan sagde, at Københavnererklæringen ingenting var.
Jeg synes, Københavnererklæringen var en landvinding.
Det var beviset på, at man faktisk godt kan samle lande til at tage en ny tilgang til det.
Vi kom jo f.eks. derhen, hvor man egentlig sagde – altså oversat – at når det er et demokratisk land og en domstol, der har truffet en beslutning, så skal man respektere det ved en international domstol.
Jeg var minister på det tidspunkt, og jeg skal bestemt ikke tage æren for, at vi kom helt derhen, for der var nogle fremragende medarbejdere og embedsmænd, der virkelig havde mange forhandlinger – og det havde vi selvfølgelig også på det politiske niveau.
Jeg synes, det er vigtigt at fortsætte ad den vej.
Det er jo ikke hugget i granit, det her.
Jeg går ind for internationale konventioner, og jeg mener, der skal være regler for, hvordan vi arbejder sammen i verden, og et lille land som Danmark har i den grad interesse i det.
Men vi skal selvfølgelig hele tiden kunne udfordre det.
Når det gælder bandepakke og deslige, har jeg jo selv været med til – stået bag – en eller to af dem, og jeg synes, det er vigtigt hele tiden at holde det uvæsen nede, for de bliver ved med at poppe op hele tiden.
Jeg kan ikke forestille mig andet, end at det gode samarbejde, jeg havde med Socialdemokratiet, da jeg var minister, vil vi også have med omvendt fortegn her.
Det vil jeg rigtig gerne diskutere hvordan vi gør og i hvert fald tage det med til forhandlingsbordet.
Jeg tror faktisk, det er vigtigt, at vi lige minder hinanden om, at det nationale kompromis havde flere elementer.
Det havde det element, som der bliver spurgt om her; det havde et element, der handlede om, hvor meget forsvaret skal styrkes.
Vi taler jo om en lang række forhold i det nationale kompromis, som jeg egentlig efter den sidste uges tid har brug for at få at vide hvor vi står med.
Altså, i hvor høj grad gælder det?
Kan vi diskutere det spørgsmål, hr. Martin Lidegaard rejser?
Kræver det også en adgangsbillet, eller hvor er vi henne?
Jeg synes, at vi simpelt hen skal bede regeringen om at gå det nationale kompromis igennem og se på, hvor langt vi er på de forskellige områder, vi har truffet aftale om, og om der gemmer sig andre overraskelser i form af adgangsbilletter til at diskutere nogle af de andre ting, der står i det nationale kompromis.
Torsten Gejl (ALT), 2023-01-19:
Nu forstår jeg på regeringsgrundlaget, at jobcentrene skal lukkes, hvilket jo er en ret kraftfuld ting.
Det er i hvert fald sådan, jeg har læst det.
Og de centre drives jo bl.a. af de milliarder af kroner, som bliver givet til at sørge for at hjælpe folk til at komme i arbejde, hjælpe folk på benene i det hele taget, hjælpe udsatte danskere med at komme tilbage i fællesskabet.
Det er nogle forhandlinger, vi skal ind i.
I Alternativet håber vi på, at vi kommer til at erstatte tvang og kontrol med tillid.
Hvilke visioner vil Enhedslisten tage med ind i forhandlingerne om fremtidens beskæftigelsessystem?
Mai Villadsen (EL), 2023-01-19:
Jeg tror i virkeligheden, at jeg vil kopiere Alternativets gode ord, for jeg tror, det er rigtigt: Vi skal have tillid til de mennesker, som for langt, langt de flestes vedkommende jo slet ikke har valgt det selv.
Ja, det tror jeg næsten ingen af dem har.
Og derfor kan jeg også være bekymret for, hvad den reform kan ende ud i, for det er jo rigtigt, at de penge, vi har sat af, skulle være penge til hjælp til de mennesker; det bliver det bare alt for ofte ikke i dag.
Og vi hører jo også fra alt for mange socialrådgivere og borgere, hvordan de simpelt hen alle sammen mener, at det er en uværdig stil.
Så det med tillid frem for kontrol og tvang kan jeg kun skrive under på.
Martin Lidegaard (RV), 2023-01-19:
Vi glæder os også over, at regeringen vil det.
Til havs er det regeringens ambition at have 10 pct. strengt beskyttet areal og 20 pct. beskyttet areal, og så er der en diskussion om, hvad »beskyttet« betyder.
Men vi ønsker sådan set det samme på land.
Det er en stor ambition, det vil jeg gerne erkende, og det vil også kræve et ret langt tidsperspektiv for at kunne nå den, men vi vil gerne have sådan en målsætning indskrevet, så vores generation kan begynde at arbejde hen imod opfyldelsen af det mål.
Thomas Jensen (S), 2023-01-19:
Det vil jeg gerne kvittere for.
Jeg synes, det lyder som nogle meget store ambitioner, men det lyder rigtig, rigtig godt, at der lægges op til et godt samarbejde mellem Radikale Venstre og den nuværende regering.
Så tak for det.
Morten Dahlin (V), 2023-01-19:
Tak for ordet, formand, og tak til hr. Martin Lidegaard for talen.
Jeg kunne egentlig godt tænke mig at spørge ordføreren, om Radikale Venstre, hvis vi nu tager al diskussionen om forsvar væk, bare for en kort stund, kommer til at stemme ja til lovforslaget om at afskaffe store bededag.
Martin Lidegaard (RV), 2023-01-19:
Vi går i hvert fald konstruktivt ind i forhandlingerne, og når jeg siger det på den måde, er det, fordi vi synes, der er en del uafklarede ting, der står og blafrer lidt – herunder hvad arbejdsmarkedets parter har tænkt sig at gøre.
Og vi synes, det er lidt ærgerligt, at regeringen hverken har haft en dialog med parterne på arbejdsmarkedet eller kirken, herunder om, hvilken helligdag det i givet fald er, vi skal gå efter.
Så er vi også interesseret i at finde ud af, om vi kan blive enige om, hvad de penge så i givet fald skal bruges til.
Men vi går konstruktivt ind i forhandlingerne.
Morten Dahlin (V), 2023-01-19:
Tak for svaret.
Her kunne jeg godt tænke mig at spørge Radikale Venstre, om de 12 mia. kr., der ligger i erhvervsstøtteordningerne, til at fremme den grønne omstilling, f.eks. ved at udrulle fjernvarme og få udskiftet gammeldags oliefyr, er fredet, eller om Radikale godt kunne forestille sig en situation, hvor Radikales finansieringsforslag til forsvaret går ud på at skære ned på nogle af de mange gode grønne initiativer, der skal være med til at skubbe til den grønne omstilling.
Kim Aas (S), 2023-01-19:
Jeg vil også gerne kvittere for en rigtig god ordførertale.
Mange danskere oplever jo i øjeblikket nogle vanskelige tider, når det gælder deres varmeforsyning hjemme i deres private hjem.
Radikale foreslog sidste år, at man skulle lave en krisepakke, som skulle afhjælpe den her energikrise, som vi har, og det er regeringen jo meget med på.
Vi har en forpligtelse til at sørge for, at danskerne har en sikker varmekilde.
Hvad mener Radikale Venstre om regeringens arbejde i forhold til den her tryghed?
Martin Lidegaard (RV), 2023-01-19:
Det er en af vores absolutte topprioriteter at få NEKST, som den hedder i forkortet form, altså den nationale energikrisestab, ikke bare op at køre, men også givet nogle instrumenter, nogle værktøjer og noget kraft, herunder finansiering.
I virkeligheden er det jo meget banalt.
Altså, noget af det, der sker derude, er, at der er sendt et brev til 400.000 husstande, der har gas- eller oliefyr i dag, og rigtig mange af dem er blevet skuffede, for der, hvor der har været planlagt fjernvarme, har man udskudt det på grund af høje stålpriser eller mangel på arbejdskraft.
Vi har også brug for mere vedvarende energi på land, så man kan erstatte gas med grøn fjernvarme.
Alt det kræver jo altså, at man også prioriterer det her fra regeringens side.
Og ja, jeg kan garantere for, at vi vil gøre alt, hvad vi kan, for at spille konstruktivt med og også skubbe på, hvis vi synes det går for langsomt.
Kim Aas (S), 2023-01-19:
Jamen det er jeg glad for, og det er regeringen også, og vi ser frem til et tæt samarbejde med Radikale om dette.
Peter Have (M), 2023-01-19:
Tak for ordet.
Jeg vil også godt kvittere for en god tale, som jo satte rigtig meget i relief.
Jeg ved, at De Radikale går rigtig meget op i at øge arbejdsudbuddet, og derfor er jeg også tilfreds med at høre, at man godt vil kigge på det med en helligdag.
Jeg er lidt nysgerrig på at finde ud af, om De Radikale har nogle lidt mere konkrete bud på, hvordan vi øger arbejdsudbuddet fremadrettet, så vi kan få løst de problemer, vi kigger ind i.
Martin Lidegaard (RV), 2023-01-19:
Vi ser ikke umiddelbart for os, at der skal skæres ned på det grønne.
Altså, der er jo for 42 mia. kr. erhvervsstøtteordninger i alt.
Den tidligere socialdemokratiske etpartiregering foreslog at sanere for 3,5 mia. kr., den nye regering foreslår at gøre det for 2 mia. kr., og vi mødes på midten – det gør vi tit – og foreslår så de her 2,75 mia. kr. Men som udgangspunkt tror jeg ikke det er undgået nogens opmærksomhed, i hvert fald ikke, hvis I har hørt min tale, at vi er stærkt optaget af den grønne omstilling, og at vi gerne vil prioritere den.
Thomas Jensen (S), 2023-01-19:
Jeg havde fået en opfattelse af, at vi gik til middagspause nu her kl. 18.00, så jeg havde pakket tingene sammen, men nu skal jeg lige finde de rigtige papirer her.
Jeg beklager.
Jeg er sikker på, at Radikale Venstre ligesom Socialdemokratiet og SVM-regeringen ser klimakrisen og biodiversitetskrisen som den største udfordring for vores generation, og derfor har jeg også noteret mig, at Radikale Venstre har spillet ud med et forslag om en naturlov på et tidspunkt.
Nu har vi så en ny regering, som har samme ambition.
Derfor er mit konkrete spørgsmål, hvilke ambitioner Radikale Venstre har for området, og hvilke elementer der eventuelt skal indgå i sådan en naturlov.
Matilde Powers (S), 2023-01-19:
Jeg har ikke flere spørgsmål.
Martin Lidegaard (RV), 2023-01-19:
Vi tilstræber et bredt samarbejde med alle partier.
Vi har været glade for den alliance, vi har kunnet lave i denne uge, og vi glæder os til at fortsætte dialogen både med Folketingets partier – også med fru Lise Bertelsens parti – men bestemt også med regeringen.
Trine Pertou Mach (EL), 2023-01-19:
Tak for det, og også tak fra mig for en flot ordførertale.
Det var jo meget store og flotte ord med kimen til en ny oplysningstid og behovet for mere åndelighed og mere tid til refleksion.
Man kan sige, at det er udfordringerne ved en meget kompleks verden, som vi alle sammen lever i, og måske også behovet for noget mere familietid, som jeg hørte lidt imellem linjerne hos ordføreren.
Det her med, at vi skulle gøre os mindre sårbare og mere robuste handlede nok primært om os som land i forhold til udlandet, men man fristes jo lidt til at sige, at alle de her mange ting jo i virkeligheden også gælder for os som individer – det, at vi som mennesker faktisk har behov for mere åndelighed og mere tid og mere samvær.
Derfor er spørgsmålet også: Hvis man til ordførerens tidsrejse kan lægge den sidste del af tidsrejsen, som handler om, at vi igennem de seneste årtier i virkeligheden har haft en faldende arbejdstid, men som samfund er blevet meget rigere, er det så ikke en fuldstændig forkert vej at gå at sige, at alle lønmodtagere skal betale med en fridag for at finansiere nogle af de store investeringer, som vi, lige bortset fra dem i forsvaret, formentlig er ret enige om mellem vores to partier? Er det ikke fuldstændig forkert at tage en fridag og gøre om til arbejdstid for at finansiere nogle af de her ting?
Martin Lidegaard (RV), 2023-01-19:
Det er i hvert fald svært, synes jeg, og forkert at gøre uden en dialog med arbejdsmarkedets parter i praksis, men lad os være ærlige og sige, at vi har et paradoks her.
På den ene side mangler vi jo fatalt i vores velfærdssamfund sygeplejersker, pædagoger, lærere til at skabe nærvær, tid og ro for vores børn og for vores unge.
Det kalder på mere arbejde.
Og på den anden side er det jo helt rigtigt, at mange mennesker føler sig stressede, og at vi har brug for meget ro.
Det kalder på mindre arbejde
Derfor kommer vi jo ikke uden om, at vi på den ene side skal skaffe mere arbejdskraft, og det er det, vi kalder reformer, som man kan gøre på mange forskellige måder – man kan også gøre det ved mere international arbejdskraft osv.; det kan vi diskutere, men det er for os en bunden opgave – og på den anden side bliver nødt til at prøve at lave et arbejdsmarked, der er mere fleksibelt, og hvor folk også finder tid til selv.
Men det er det paradoks, vi lever med, og som jeg også tror at ordførerens parti kommer til at skulle forholde sig til på et tidspunkt, fordi vi jo ikke kan trylle arbejdskraft ud af den blå luft, hvis ikke vi gør et eller andet.
Trine Pertou Mach (EL), 2023-01-19:
Der er et andet valg.
Man kunne lade være med at give skattelettelser i toppen.
Man kunne lade være med at lade virksomhedsarvinger slippe billigere.
Der er et andet valg til at finansiere alle de ting, som vi givetvis også kan blive enige om.
Det er den ene ting.
Den anden ting er: Vil ordførerens parti ikke bakke op om, at der i det mindste er en folkeafstemning, så befolkningen får muligheden for at sige til eller fra over for afskaffelse af store bededag?
Martin Lidegaard (RV), 2023-01-19:
Det her er jo ikke kun et økonomisk spørgsmål.
Vi er måske allermest optagede af, hvordan vi får skabt mere arbejdskraft.
Vi synes ikke, at det her spørgsmål egner sig til en folkeafstemning.
Vi synes, det er et meget stort værktøj at tage i brug i en sag som den her, men vi støtter, at vi får taget en ordentlig dialog med ikke mindst arbejdsmarkedets parter og kirken.
Torsten Gejl (ALT), 2023-01-19:
Jeg vil også gerne takke for en god tale og egentlig en sjælden tale, som var helt ude i verdensrummet, ude ved stjernerne, og tilbage igen.
Det er måske for sjældent, at vi er derude i den her sal.
Men jeg vil gerne stille et spørgsmål fra vores egen lille andedam, og jeg spørger lidt med et smil.
Nu har Radikale Venstre jo været dem, der har talt allermest om magtfuldkommenhed i forrige folketingsperiode, og har i meget høj grad anklaget den tidligere regering for at være magtfuldkommen – så meget, at man til sidst fremtvang et valg af den grund.
Jeg vil bare høre Radikale Venstre om, hvordan Radikale Venstre i forhold til magtfuldkommenhed og den nye regering så synes, det går.
Martin Lidegaard (RV), 2023-01-19:
Jeg er jo ny politisk leder i Radikale Venstre, og et af de små forsætter, jeg har forsøgt at give mig selv, er at tale så venligt, jeg overhovedet kan, om mine politiske kollegaer.
Jeg har egentlig en dyb tro på, at hvert eneste menneske, der sidder herinde i den her sal, sidder her, fordi man gerne vil arbejde og gerne vil kæmpe for det, man mener er det rigtige for Danmarks fremtid.
Jeg synes ikke, regeringen er kommet heldigt fra den her manøvre, og jeg synes, at idéen om at prøve at lægge det krydspres var forkert, for jeg synes, det var med til at skabe en splittelse, der ikke var nødvendig.
Men jeg har ikke yderligere behov for at sætte labels på i den her sag.
Torsten Gejl (ALT), 2023-01-19:
Jeg har ikke flere spørgsmål.
Matilde Powers (S), 2023-01-19:
Tak for det.
Som jeg også netop har nævnt for Enhedslisten, er noget af det, som optager mig og regeringen rigtig meget, de her 45.000 unge mennesker, som står uden job og er uden for uddannelse.
Regeringen vil indkalde til trepartsforhandlinger, der samler de ansvarlige kræfter, for at finde nogle løsninger på, hvordan vi får de her unge ind på arbejdsmarkedet.
Martin Lidegaard (RV), 2023-01-19:
Svaret er ubetinget ja tak.
Det vil vi meget gerne deltage i.
Det er en kompleks problemstilling, det ved vi alle sammen.
Den her problematik har eksisteret i årtier, og det viser måske vrangsiden af den danske velfærdsmodel, at vi ikke har været i stand til at bryde det her, at vi stadig væk har en negativ social arv, der er på niveau med USA's.
Det kan vi ikke være tilfredse med.
Hvis jeg skulle komme med et nedslagspunkt, som vi tror er afgørende, så er det, at vi får brudt det mønster, at op mod hvert sjette barn stadig går ud af skolen uden at kunne læse, skrive og regne.
Jamen vi har fremlagt mange forslag, og jeg vil anbefale hr. Peter Have at kigge på vores udkast til en 2030-plan.
Hvis jeg skulle fremhæve et par ting, synes vi jo, at når nu man rydder op på hele tilbagetrækningsområdet med en ny Arne plus-model, der skal forenkle adgangen, så skulle man overveje at tage den sidste rest af efterlønnen med.
Der er jo rigtig mange, der har valgt at trække sig ud af efterlønsordningen; den har mere karakter af en forsikringsordning i dag.
Det kunne man måske gøre og dermed øge arbejdsudbuddet markant.
Vi så gerne mere international arbejdskraft og en permanentgørelse af den aftale, vi lavede, og jeg kunne også nævne en del andre områder, hvis der var tid til det.
Så vi vil meget gerne være med til at hæve ambitionsniveauet på mange af de her områder.
Der er kun ét sted, hvor vi er lodret uenige med regeringen, og det er tanken om at halvere antallet af 5-årige kandidatuddannelser i Danmark; det synes vi er en vanvittig dårlig idé.
Lise Bertelsen (KF), 2023-01-19:
Vil hr. Martin Lidegaard mene, at der så også i fremtiden er behov for, at Folketingets partier sætter foden ned, når regeringen stiller ultimative krav og øger risikoen for lovsjusk, og når høringsfrister forkortes til 1 uge?
Mike Villa Fonseca (M), 2023-01-19:
Tak for ordet, og tak for den fine tale.
Jeg bed mærke i det med at lægge livsstilen om, og det fangede sygeplejerskens interesse.
Så jeg tænker kost, rygning, alkohol, motion og stress – hvad skal vi gøre i forhold til kost?
Hvis vi skal snakke om klima, skal vi så opfordre folk til at spise den røde bøf, eller skal vi spise en avokado?
Det kunne jeg godt tænke mig spørge om.
Franciska Rosenkilde (ALT), 2023-01-19:
Tak for de gode spørgsmål.
Ordføreren er inde på noget af det fuldstændig rigtige, for i Alternativet ønsker vi faktisk at arbejde med en meget ambitiøs forebyggende sundhedspolitik, som i den grad handler om den livsstil, vi har i Danmark, som jo alt andet lige er det, som rigtig mange danskere bliver syge af og også dør af.
Og de officielle kostråd, som den tidligere regering fremlagde, er sådan set rigtig ambitiøse, og hvis vi gjorde noget mere for, at vi også levede efter dem, kunne vi spare mange millioner på den samfundsøkonomiske konto i forhold til at leve forebyggende.
Mike Villa Fonseca (M), 2023-01-19:
Forebyggelse er jeg stor fan af – meget interessant.
Rygning dræber.
I forhold til alkohol er det ti genstande om ugen, fire om dagen.
I forhold til motion skal der være masser af tid til det.
Så hvis ordføreren kunne uddybe lidt mere, hvordan vi skal opfordre befolkningen til at lægge deres livsstil om, synes jeg, det kunne være interessant.